**Inge Christensen: Det klasseløse sprog**

Jeg er ikke formidler.

Jeg betragter ikke forfatteren som formidler.

Jeg betragter derfor heller ikke hverken kanaler, arbejdspladser eller fængsler som noget jeg behøver at tage stilling til.

Det er ikke min hensigt at være hverken formidler eller producent af meninger og ideer, hvis jeg mod min hensigt bliver brugt eller misbrugt sådan, vil jeg betragte det som en tilfældig bivirkning, eller et nødvendigt onde.

Jeg betragter det altså ikke som forfatterens primære opgave at påvirke meningsdannelsen, ikke det at påvirke bevidsthed opfatter jeg som særligt centralt.

Jeg vil påvirke blindheden.

Mennesker skaber historien i en forvirret blanding af bevidsthed og blindhed.

Bevidstheden kender vi, den har sine variationer,det kan godt være de bliver flere og flere og i praksis uoverskuelige, men i princippet er bevidstheden den kendte faktor.

Men det er altid den ukendte faktor det er værd at påvirke.

Men blindheden kan ikke påvirkes ved at vi søger sandheden.

Tilfældigheden kan ikke påvirkes med meninger.

Terningskastet kan overhovedet ikke påvirkes.

Men det er terningskastet der skal påvirkes.

Jeg betragter det som forfatterens opgave at konstruere en kode der gør terningskastet læseligt.

At finde en sandhed der gør tilfældigheden nødvendig. Og forestille sig et tegnsystem der transmitterer blindheden, kort sagt jeg betragter det som forfatterens opgave at beskæftige sig med det umulige, det ufuldkomne, det der ligger udenfor, forsøgsvis at bruge etvsprog der ikke eksisterer, ikke endnu.

Dette ikke-eksisterende sprog kalder jeg det klasseløse sprog. På samme måde som det ikke-eksisterende samfund af mange kaldes det klasseløse samfund.